LIETUVOS DARBO BIRŽOS

prie socialinės apsaugos ir darbo ministerijos DIREKTORIAUS

Į S A K Y M A S

DĖL pavyzdinio viešųjų darbų priemonės įgyvendinimo patikrinimų atlikimo tvarkos aprašo patvirtinimo

2013 m. vasario 27 d. Nr. V-104

Vilnius

Vadovaudamasis Lietuvos Respublikos viešojo administravimo įstatymo (Žin., 1999, Nr. 60-1945; 2006, Nr. 77-2975; 2010, Nr. 81–4228) 364 straipsnio 2 dalimi bei Lietuvos Respublikos užimtumo rėmimo įstatymu (Žin., 2006, Nr. 73-2762) ir siekdamas sumažinti priežiūros naštą ūkio subjektams, tačiau tuo pačiu užtikrinti efektyvią darbdavių, įgyvendinančių viešuosius darbus, priežiūrą:

1. T v i r t i n u Pavyzdinį viešųjų darbų priemonės įgyvendinimo patikrinimų atlikimo tvarkos aprašą (toliau – Pavyzdinis patikrinimų atlikimo tvarkos aprašas) (pridedama).

2. Į p a r e i g o j u teritorinių darbo biržų direktorius:

2.1. iki 2013 m. kovo 15 d., vadovaujantis Pavyzdiniu patikrinimų atlikimo tvarkos aprašu, patvirtinti teritorinės darbo biržos Viešųjų darbų priemonės įgyvendinimo patikrinimų atlikimo tvarkos aprašą ir juo vadovautis vykdant darbdavių, įgyvendinančių viešuosius darbus priežiūrą;

2.2. užtikrinti viešųjų darbų priemonės įgyvendinimo patikrinimų atlikimo tvarkos aprašo paskelbimą teritorinės darbo biržos interneto svetainėje per 3 darbo dienas nuo jo patvirtinimo dienos;

2.3. iki 2013 m. kovo 31 d. pateikti Lietuvos darbo biržos prie Socialinės apsaugos ir darbo ministerijos (toliau – Lietuvos darbo birža) Užimtumo rėmimo skyriui teisės aktų nustatyta tvarka patvirtintas Viešųjų darbų priemonės įgyvendinimo patikrinimų atlikimo tvarkos aprašo kopijas.

3. Pavedu:

3.1. Lietuvos darbo biržos Teisės skyriui organizuoti šio įsakymo paskelbimą leidinyje „Valstybės žinios“ ir Lietuvos darbo biržos interneto svetainėje;

3.2. šio įsakymo vykdymą kontroliuoti Lietuvos darbo biržos direktoriaus pavaduotojui Albertui Šlekiui.

Direktorius	Vidas Šlekaitis

________________

PATVIRTINTA

Lietuvos darbo biržos prie Socialinės

apsaugos ir darbo ministerijos direktoriaus 2013 m. vasario 27 d. įsakymu Nr. V-104

PAVYZDINIS viešųjų darbų priemonės ĮGYVENDINIMO PATIKRINIMŲ
ATLIKIMO TVARKOS APRAŠAS

I. BENDROSIOS NUOSTATOS

1. Pavyzdinis viešųjų darbų priemonės įgyvendinimo patikrinimų atlikimo tvarkos aprašas (toliau – šis aprašas) nustato darbdavių, įgyvendinančių viešuosius darbus, teritorinėms darbo biržoms mokant subsidijas darbo užmokesčiui (toliau – darbdaviai) patikrinimo atlikimo pagrindus, tvarką ir trukmę, tikrinamų darbdavių atrankos kriterijus.

2. Šiame apraše vartojamos sąvokos atitinka Lietuvos Respublikos užimtumo rėmimo įstatyme (Žin., 2006, Nr. 73-2762; 2009, Nr. 86-3638) (toliau – Užimtumo rėmimo įstatymas), Lietuvos Respublikos viešojo administravimo įstatyme (Žin., 1999, Nr. 60-1945; 2006, Nr. 77-2975) (toliau – Viešojo administravimo įstatymas), Aktyvios darbo rinkos politikos priemonių įgyvendinimo sąlygų ir tvarkos apraše, patvirtintame Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499 (Žin., 2009, Nr. 98-4133) (toliau – Aprašas), ir jų pagrindu priimtuose kituose teisės aktuose vartojamas sąvokas.

3. Darbdavių patikrinimai atliekami vadovaujantis Užimtumo rėmimo įstatymu, Viešojo administravimo įstatymu, Aprašu, jų pagrindu priimtais teisės aktais, šiuo aprašu ir laikantis minimalios ir proporcingos priežiūros naštos, nediskriminavimo, planavimo, viešumo, metodinės pagalbos teikimo principų. TDB gali kviesti Valstybinės darbo inspekcijos prie Socialinės apsaugos ir darbo ministerijos ar kitų kompetentingų institucijų darbuotojus dalyvauti darbdavių patikrinimuose.

4. Viešumo principas netaikomas, jeigu informacijos atskleidimas trukdo siekti viešųjų darbų įgyvendinimo tikrinimo tikslų arba gali būti pažeisti kituose teisės aktuose nustatyti konfidencialumo reikalavimai.

5. Metodinės pagalbos teikimo principas netaikomas viešųjų darbų įgyvendinimo patikrinimų metu, jeigu jo taikymas trukdo siekti viešųjų darbų įgyvendinimo tikrinimo tikslų, susijusių su teisės aktų reikalavimų laikymosi priežiūra, laikytis specialiuosiuose priežiūrą reglamentuojančiuose įstatymuose ir jų įgyvendinamuosiuose teisės aktuose, Europos Sąjungos teisės aktuose ar Lietuvos Respublikos tarptautinėse sutartyse įtvirtintų atitinkamai priežiūrai keliamų reikalavimų.

6. Vadovaujantis šiuo aprašu atliekami darbdavių planiniai ir neplaniniai patikrinimai. Kai šiame apraše vartojama sąvoka „patikrinimas“, nuostata yra bendroji, taikoma ir planiniams ir neplaniniams darbdavių patikrinimams, o kai nuostata yra specialioji, tai atitinkamai yra vartojama sąvoka „planiniai“ arba „neplaniniai“.

7. Šiuo aprašu vadovaujasi:

7.1. teritorinių darbo biržų (toliau – TDB) direktoriai, priimdami sprendimus atlikti planinius ir neplaninius patikrinimus, ir jų įgalioti patikrinimus atlikti asmenys;

7.2. TDB valstybės tarnautojai, atlikdami patikrinimus ir rengdami darbdavių neplaninio patikrinimo aktus (1 priedas) (toliau – patikrinimo aktas) bei pildydami Viešųjų darbų įgyvendinimo patikrinimo kontrolinius klausimynus (2 priedas) (toliau – klausimynas);

7.3. darbdaviai, patikrinimų metu vykdydami TDB valstybės tarnautojų nurodymus, pateiktus patikrinimų aktus ar užpildytus klausimynus, jų atžvilgiu priimtus sprendimus ar vertindami valstybės tarnautojų veiksmus.

II. PLANUOJAMŲ TIKRINTI Darbdavių SĄRAŠŲ SUDARYMO KRITERIJAI
IR PLANINIŲ PATIKRINIMŲ PERIODIŠKUMAS

8. Darbdavių planiniai patikrinimai atliekami siekiant teisės aktų, reglamentuojančių viešųjų darbų įgyvendinimą, pažeidimų prevencijos, Viešųjų darbų įgyvendinimo ir finansavimo sutartyse prisiimtų įsipareigojimų laikymosi, neplaninių patikrinimų metu nustatytų teisės aktų pažeidimų pašalinimo.

9. Planuojamų tikrinti darbdavių sąrašus, atsižvelgiant į pasirašytas Viešųjų darbų įgyvendinimo ir finansavimo sutartis, TDB sudaro kiekvieną ketvirtį iki ketvirčio pirmo mėnesio 10 d. ir tvirtina TDB direktoriaus įsakymu. Įsakymas skelbiamas TDB interneto svetainėje.

10. Planuojamų tikrinti darbdavių sąrašas gali būti tikslinamas motyvuotu TDB direktoriaus sprendimu pagal viešųjų darbų įgyvendinimo analizės ir vertinimo duomenis, stebėsenos ataskaitų rezultatus, metinius TDB veiklos planus.

11. Planine tvarka tikrinamų darbdavių sąrašas sudaromas atsižvelgiant į:

11.1. TDB metinį veiklos planą;

11.2. neplaninių patikrinimų apimtis, kaip nurodyta šio aprašo 12 punkte.

12. Darbdavių planinių patikrinimų periodiškumas nustatomas taip:

12.1. darbdaviai, įgyvendinę viešuosius darbus per paskutinius 1 kalendorinius metus, buvusius prieš einamuosius kalendorinius metus, kai nebuvo pagrindo inicijuoti neplaninį patikrinimą dėl teisės aktų, reglamentuojančių viešųjų darbų įgyvendinimą, arba Viešųjų darbų įgyvendinimo ir finansavimo sutarčių pažeidimų ir (ar) kurie neturėjo neįvykdytų sutartinių įsipareigojimų TDB, taip pat nauji darbdaviai, su kuriais Viešųjų darbų įgyvendinimo ir finansavimo sutartys pasirašytos einamaisiais metais, planine tvarka tikrinami ne rečiau kaip 1 kartą per metus;

12.2. darbdaviai, kai per paskutinius 1 kalendorinius metus, buvusius prieš einamuosius kalendorinius metus, buvo inicijuotas bent vienas neplaninis patikrinimas, planine tvarka tikrinami ne rečiau kaip 1 kartą per priemonės įgyvendinimo laikotarpį.

III. NEPLANINIŲ PATIKRINIMŲ PAGRINDAI ir TIKRINAMŲ DArbdavių ATRANKOS KRITERIJAI

13. Neplaninis patikrinimas atliekamas:

13.1. gavus kito kompetentingo viešojo administravimo subjekto rašytinį motyvuotą prašymą ar pavedimą atlikti darbdavio, įgyvendinančio viešuosius darbus, patikrinimą ar kitos kompetentingos institucijos prašymą;

13.2. turint informacijos ar kilus pagrįstų įtarimų dėl darbdavio veiklos, susijusios su viešųjų darbų įgyvendinimu, kuri gali prieštarauti teisės aktams ar neatitikti teisės aktų reikalavimų;

13.3. siekiant užtikrinti, kad buvo pašalinti TDB atlikto darbdavio veiklos, įgyvendinant viešuosius darbus, ankstesnio patikrinimo metu nustatyti pažeidimai ir įgyvendinti priimti sprendimai;

13.4. jeigu neplaninio patikrinimo atlikimo pagrindą nustato įstatymas ar Vyriausybės priimtas teisės aktas.

14. Neplaninis patikrinimas pagal gautą anoniminį skundą dėl konkretaus darbdavio veiksmų ar neveikimo atliekamas tik tuo atveju, kai yra motyvuotas TDB direktoriaus sprendimas dėl konkretaus anoniminio skundo patikrinimo.

15. Darbdavių neplaniniai patikrinimai atliekami visais atvejais, esant šio aprašo 13 punkte nurodytiems pagrindams.

IV. PASIRENGIMAS PATIKRINIMAMS IR JŲ ATLIKIMAS

16. Sprendimą atlikti patikrinimą priima TDB direktorius, įformindamas jį įsakymu, kuriame nurodo:

16.1. patikrinimo rūšį – planinis ar neplaninis;

16.2. patikrinimo tikslą;

16.3. patikrinimo atlikimo pagrindą. Neplaninių patikrinimų atlikimo atveju – šio aprašo 13 punkte nurodytą pagrindą;

16.4. patikrinimą atliksiančių valstybės tarnautojų pareigas, vardus ir pavardes;

16.5. patikrinimo datą;

16.6. patikrinimo atlikimo trukmę;

16.7. patikrinimo ataskaitos (patikrinimo akto arba klausimyno) pateikimo terminą.

17. TDB, prieš pradėdama planinį patikrinimą, likus ne mažiau kaip 10 darbo dienų, privalo darbdavį informuoti raštu (paštu arba elektroniniu būdu) apie numatomą vykdyti planinį patikrinimą.

18. Neplaniniai patikrinimai atliekami šia tvarka:

18.1. iš anksto apie TDB veiksmus darbdavys gali būti neinformuojamas, jeigu toks pranešimas gali pakenkti veiksmingai atlikti neplaninį patikrinimą;

18.2. TDB direktoriui priėmus sprendimą atlikti neplaninį patikrinimą, priklausomai nuo nustatytų neplaninio patikrinimo atlikimo terminų, bet ne vėliau kaip prieš 3 darbo dienas, jeigu nėra šio aprašo 18.1 punkte nurodytos sąlygos, darbdavys apie būsimą patikrinimą informuojamas faksu arba elektroniniu paštu. Neplaninis patikrinimas vykdomas nepaisant to, ar darbdavys patvirtino šio pranešimo gavimą, ar ne.

19. Pranešime darbdaviui apie numatomą atlikti patikrinimą nurodoma:

19.1. patikrinimo data;

19.2. patikrinimo pagrindas;

19.3. patikrinimo tikslas;

19.4. patikrinimo terminas;

19.5. patikrinimą atliksiančių TDB valstybės tarnautojų pareigos, vardai ir pavardės;

19.6. preliminarus dokumentų, kuriuos darbdavys turi pateikti patikrinimą atliksiantiems asmenims, sąrašas. Jeigu patikrinimo metu nustatoma, kad tikrinimui atlikti yra būtini ir kiti dokumentai, patikrinimą atliekantys asmenys turi teisę pareikalauti, kad darbdavys pateiktų reikiamus dokumentus, tačiau tik tokius, kurių rengimas numatytas teisės aktuose ar šiam reikalavimui įvykdyti nereikėtų sukurti dokumentų ar informacijos rinkmenų, kas būtų susiję su neproporcingai didelėmis darbo ir laiko sąnaudomis.

20. Atvykę atlikti patikrinimą, valstybės tarnautojai privalo:

20.1. prisistatyti darbdaviui ir pateikti valstybės tarnautojų pažymėjimus;

20.2. nurodyti, kokius dokumentus ir (ar) objektus planuoja tikrinti;

20.3. pateikti teisės aktų nustatyta tvarka patvirtintą sprendimo atlikti patikrinimą kopiją;

20.4. neplaninio patikrinimo atlikimo atveju, pristatyti neplaninio patikrinimo tikslą ir trukmę.

21. Patikrinimą atliekantys valstybės tarnautojai pasirašo darbdavio laisvos formos Valstybinių kontrolės institucijų atliekamų patikrinimų registravimo žurnale (jeigu toks pildomas) ar kitame dokumente, kuriame žymimas patikrinimą atliekančio valstybės tarnautojo atvykimas ir išvykimas. Pasirašydami valstybės tarnautojai turi nurodyti savo pareigas, vardą ir pavardę bei patikrinimo atlikimo datą.

22. Tikrinamas darbdavys turi teisę neteikti valstybės tarnautojams dokumentų, jeigu tuos pačius dokumentus jis yra pateikęs nors vienam kitam tikrinimą atliekančiam subjektui. Atsisakydamas teikti dokumentus, darbdavys turi raštu nurodyti, kokiam tikrinimą atliekančiam subjektui šie dokumentai yra pateikti.

23. Darbdavio patikrinimo trukmė priklauso nuo faktinių patikrinimo eigos aplinkybių, bet negali būti ilgesnė nei:

23.1. 3 darbo dienos, atliekant planinį patikrinimą;

23.2. 1 mėnuo, atliekant neplaninį patikrinimą.

24. Esant nenumatytoms aplinkybėms ir motyvuotam poreikiui pratęsti patikrinimo trukmę, TDB direktorius turi teisę ją pratęsti, įformindamas tai įsakymu. Pratęsus patikrinimo trukmę, tikrinamas darbdavys informuojamas ne vėliau kaip kitą darbo dieną nuo sprendimo pratęsti patikrinimo trukmę priėmimo dienos.

25. Informacija apie atliekamą patikrinimą visuomenės informavimo priemonėms, kitiems su patikrinimu nesusijusiems asmenims neteikiama tol, kol patikrinimas nėra baigtas, išskyrus atvejus, kai patikrinimą atliekanti TDB gali teikti informaciją apie atliekamo patikrinimo, kai tai daroma ne patikrinimą atliekančios TDB iniciatyva, faktą.

26. Darbdavys įstatymų nustatyta tvarka gali skųsti neplaninį patikrinimą atliekančios TDB direktoriaus sprendimą atlikti neplaninį patikrinimą. Sprendimo atlikti neplaninį patikrinimą apskundimas neplaninio patikrinimo atlikimo nesustabdo.

27. Jei patikrinimą atliekantiems valstybės tarnautojams dėl objektyvių priežasčių nepavyksta atlikti patikrinimo per TDB direktoriaus sprendime nustatytą patikrinimo terminą, patikrinimą atliekantys valstybės tarnautojai privalo kreiptis į TDB direktorių, pateikdami jam argumentuotą prašymą pratęsti patikrinimo atlikimo terminą ir (ar) skirti papildomų valstybės tarnautojų patikrinimui atlikti. Patikrinimo trukmė pratęsiama ir darbdavys informuojamas šio aprašo 24 punkte nustatyta tvarka.

28. Atlikdami patikrinimą, valstybės tarnautojai turi teisę:

28.1. gauti paaiškinimus žodžiu ar raštu iš tikrinamo darbdavio ir / ar jo darbuotojų;

28.2. laisvai įeiti į tikrinamo darbdavio teritoriją / patalpas darbo metu, tikrinti dokumentus, apskaitos registrus bei kitus patikrinimui reikalingus informacijos šaltinius;

28.3. išreikalauti ar pasidaryti tikrinamo darbdavio susijusių su viešųjų darbų įgyvendinimu apskaitos dokumentų, sutarčių, įsakymų bei kitų dokumentų, kitos informacijos kopijas;

28.4. laikinai, ne ilgiau kaip vienam mėnesiui, paimti tikrinamo darbdavio dokumentų originalus, kurie gali būti panaudojami kaip pažeidimo įrodymai, palikdami motyvuotą sprendimą dėl dokumentų paėmimo bei dokumentų paėmimo aktą. Tokiu atveju darbdaviui paliekamos paimamų dokumentų originalų kopijos.

29. Atlikdami patikrinimą, valstybės tarnautojai, atvykę pas darbdavį, naudojasi savo teisėmis tiek, kiek tai susiję su jiems pavestomis patikrinimo funkcijomis, saugo sužinotą tikrinamo darbdavio komercinę (gamybinę) paslaptį sudarančią informaciją.

30. Darbdavio planinis patikrinimas atliekamas užpildant klausimyną. Atliekant planinį patikrinimą, gali būti naudojamas ne visas klausimynas, jei TDB direktorius priima sprendimą atlikti siauresnės apimties patikrinimą.

31. Darbdavio neplaninis patikrinimas atliekamas surašant patikrinimo aktą.

32. Valstybės tarnautojai tikrina darbdavio veiklą tik tiek, kiek ji yra susijusi su viešųjų darbų įgyvendinimą reglamentuojančių teisės aktų reikalavimų ir Viešųjų darbų įgyvendinimo ir finansavimo sutarčių nuostatų laikymusi.

V. PATIKRINIMŲ REZULTATŲ ĮFORMINIMAS

33. Atlikus neplaninį darbdavio patikrinimą, valstybės tarnautojai per 2 darbo dienas nuo patikrinimo atlikimo dienos parengia patikrinimo aktą. Patikrinimo akte nurodoma:

33.1. kokie dokumentai buvo vertinami;

33.2. išsami informacija apie patikrinimo metu nustatytus pažeidimus (neatitikimus);

33.3. surašomi kiti patikrinimo metu nustatyti reikšmingi faktai;

33.4. patikrinimo išvados, įpareigojimai ir (ar) rekomendacijos darbdaviui;

33.5. patikrinimą atlikusių TDB valstybės tarnautojų pareigos, vardai ir pavardės, parašai.

34. Atlikus planinį patikrinimą, valstybės tarnautojai per 2 darbo dienas nuo planinio patikrinimo atlikimo baigia užpildyti klausimyną, kuriame nurodo:

34.1. teisės aktą (-us), konkretų jo straipsnį (-ius), punktą (-us), dalį (-is) bei jame įtvirtintus reikalavimus, kurių darbdavys nesilaikė;

34.2. Viešųjų darbų įgyvendinimo ir finansavimo sutartį, jos punktą bei jame įtvirtintus reikalavimus, kurių darbdavys nesilaikė;

34.3. terminą, per kurį darbdavys turi pašalinti nustatytą pažeidimą (-us);

34.4. priemones, kurių turi imtis darbdavys siekdamas pašalinti nustatytą pažeidimą (-us).

35. Darbdavys ar jo įgaliotas asmuo supažindinamas su užpildytu klausimynu ar patikrinimo aktu pasirašytinai ne vėliau kaip per 3 darbo dienas nuo šių dokumentų parengimo dienos.

36. Tuo atveju, jei viešieji darbai yra įgyvendinami pagal savivaldybės parengtą ir patvirtintą viešųjų darbų programą, darbdavio pasirašyto užpildyto klausimyno ar patikrinimo akto kopija pateikiama savivaldybei.

VI. POVEIKIO PRIEMONIŲ TAIKYMAS

37. TDB direktorius, susipažinęs su jam pateiktu darbdavio neplaninio patikrinimo aktu, prireikus priima sprendimą rekomenduoti darbdaviui per nurodytą terminą ištaisyti nustatytus pažeidimus (neatitikimus) ir pateikti tai patvirtinančius dokumentus, kai nustatytus pažeidimus (neatitikimus) dar galima ištaisyti. TDB direktoriaus sprendime gali būti ir kitų rekomendacinio pobūdžio nuostatų darbdaviui. Darbdaviui nepateikus pažeidimų (neatitikimų) pašalinimą įrodančių dokumentų per TDB sprendime nurodytą terminą, valstybės tarnautojas, atlikęs patikrinimą, tarnybiniu pranešimu informuoja apie tai TDB direktorių.

38. Apie klausimyne nurodytų pažeidimų (neatitikimų) pašalinimą darbdavys privalo pranešti TDB per klausimyne nurodytą terminą, pateikdamas pažeidimų (neatitikimų) pašalinimą įrodančius dokumentus. Darbdaviui nepateikus pažeidimų (neatitikimų) pašalinimą įrodančių dokumentų per klausimyne nurodytą terminą, valstybės tarnautojas, atlikęs patikrinimą, tarnybiniu pranešimu informuoja apie tai TDB direktorių.

39. Pašalinus nustatytus pažeidimus (neatitikimus) TDB direktoriaus sprendime ar klausimyne nustatytais terminais, poveikio priemonės netaikomos. Ši išlyga netaikoma, jeigu poveikio priemonės yra būtinos ir neišvengiamos siekiant užkirsti kelią žalos visuomenei ar kitų asmenų interesams arba aplinkai atsiradimui.

40. Siekiant užtikrinti, kad TDB planinio patikrinimo metu nustatyti teisės aktų pažeidimai buvo pašalinti, TDB direktoriaus sprendimu gali būti atliekamas neplaninis (grįžtamasis) darbdavio patikrinimas šio aprašo 13.3 punkto pagrindu.

41. Patikrinimo metu nustačius Užimtumo rėmimo įstatymo ir kitų priemonės įgyvendinimą reglamentuojančių teisės aktų ar Viešųjų darbų įgyvendinimo ir finansavimo sutarčių pažeidimus (neatitikimus), ir kai darbdavys nevykdo TDB direktoriaus sprendime ar klausimyne nurodyto įpareigojimo ištaisyti nustatytus pažeidimus (neatitikimus) per nurodytą terminą, subsidijos darbo užmokesčiui mokėjimas ir Viešųjų darbų įgyvendinimo ir finansavimo sutartis nutraukiama, apie tai informuojant šios sutarties trečiąją šalį, jeigu tokia yra.

Nutraukiant subsidijos darbo užmokesčiui mokėjimą, nurodomas konkretus Aprašo punktas, kuriuo vadovaujantis priimtas toks sprendimas, nutraukiant Viešųjų darbų įgyvendinimo ir finansavimo sutartį – koks sutarties punktas pažeistas ir kuriuo punktu vadovaujantis ji nutraukiama, bei sprendimo apskundimo tvarka.

42. Patikrinimo metu nustačius, kad viešieji darbai įgyvendinami nepažeidžiant įgyvendinimą reglamentuojančių teisės aktų reikalavimų ir tinkamai vykdo sutartinius įsipareigojimus, tačiau pastebėjus ir įvertinus galimą riziką teisės aktų pažeidimams (neatitikimams), TDB per 2 darbo dienas apie tai raštu informuoja darbdavį ir sutarties trečiąją šalį, jeigu tokia yra.

43. Jei TDB valstybės tarnautojai, atlikę patikrinimą, įtaria, kad darbdavio pažeidimai turi nusikalstamos veikos požymių arba galimai susiję su kitų nei priemonės įgyvendinimą reglamentuojančių teisės aktų pažeidimais, apie tai per 2 darbo dienas informuoja Valstybinę darbo inspekciją prie Socialinės apsaugos ir darbo ministerijos, darbdavį atrinkusią savivaldybę ir kitas kompetentingas institucijas.

VII. BAIGIAMOSIOS NUOSTATOS

44. TDB, panaudodama turimus išteklius, kaupia tikrintų darbdavių duomenis, keičiasi šiais duomenimis su kitais viešojo administravimo subjektais.

45. TDB kas pusmetį, pasibaigus pusmečiui, iki kito mėnesio 15 dienos teikia LDB ataskaitas apie darbdavių, įgyvendinančių viešuosius darbus, teisės aktų ir sutartinių įsipareigojimų vykdymą, nurodydama atliktų patikrinimų skaičių, pobūdį, teisės aktų ir darbdavių prisiimtų sutartinių įsipareigojimų vykdymą (nevykdymą), priežastis, taikytas poveikio priemones, dažniausiai pažeidžiamas teisės aktų nuostatas.

46. TDB, nelaukdama ataskaitinio laikotarpio pabaigos, teikia LDB informaciją, kai kyla abejonių dėl teisės aktų reikalavimų pagrįstumo ar poreikis dėl jų nuostatų tobulinimo.

47. Visi su patikrinimu susiję dokumentai saugomi laikantis Lietuvos Respublikos įstatymų ir kitų teisės aktų nustatytų reikalavimų.

48. Darbdavys dėl TDB valstybės tarnautojo veiksmų ir sprendimų turi teisę paduoti skundą Viešojo administravimo įstatymo trečiojo skirsnio „Administracinė procedūra“ nustatyta tvarka TDB direktoriui, Lietuvos Respublikos administracinių ginčų komisijų įstatymo (Žin., 1999, Nr. 13-310) nustatyta tvarka Administracinių ginčų komisijai, Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka Administraciniam teismui. Dėl valstybės tarnautojų piktnaudžiavimo, biurokratizmo ar kitaip pažeidžiamų žmogaus teisių ir laisvių viešojo administravimo srityje darbdavys turi teisę pateikti skundą Lietuvos Respublikos Seimo kontrolieriui Lietuvos Respublikos Seimo kontrolierių įstatymo (Žin., 1998, Nr. 110-3024; 2004, Nr. 170-6238) nustatyta tvarka.

49. TDB valstybės tarnautojai, pažeidę šio aprašo nuostatas, atsako Lietuvos Respublikos teisės aktų nustatyta tvarka.

________________